Goeie daad lei glo daartoe dat motor oor seun rolArgieffoto Die pa van die sesjarige seuntjie wat Saterdag ernstige beserings opgedoen het toe ŉ motor agteruit oor hom geloop het, sê sy kind se poging om ŉ goeie daad te verrig het tot die traumatiese voorval gelei. Die pa, wat versoek het om anoniem te bly, het aan Maroela Media gesê hy en sy vrou is seergemaak oor die aannames en uitsprake wat sedertdien op sosiale media gemaak word. “Baie mense sê dat my seun in die motor gespeel het of dat daar drank betrokke was toe die ongeluk gebeur het. Dit is vir ons bitter sleg om hierdie goed te lees, want dit is mense wat aannames maak, maar nie self daar was om te sien wat gebeur het nie,” het hy gesê. Hy verduidelik dat hy, sy vrou en hul seun die middag by vriende in Germiston in Gauteng gaan kuier het. Hulle was buite in die tuin waar hulle gehelp het om doringdraad bo-op die heining aan te bring. Toe dit skemer word, is almal die huis in om die kinders te bad en aandete te gee. “Dit was toe dat my seun besluit het hy gaan ŉ goeie daad doen en vir Pappa help deur die hek toe te maak. My motor het in die oprit teen ŉ helling gestaan. Ek het vroeër ŉ plank agter een van die wiele gesit om seker te maak dat die motor nie agteruit rol nie,” verduidelik die pa. “My seuntjie het die motor gestoot omdat hy gedink het hy gaan hom vorentoe stoot sodat hy die hek kan toemaak. Die motor het hom omgestamp teen die grond en die wiel het oor sy beentjie gerol.” Volgens die pa het die motor tot teen die hek gerol en veroorsaak dat die hek omval voordat die motor tot in die straat geloop het. “Toe die motor my seun stamp en hy skree, was ons klaar daar. Ons was onmiddellik by hom. Sy een tand was gebreek en sy lippie het gebloei. Ons het hom opgetel en op die gras neergesit en ŉ mediese suster wat in die huis langsaan woon het dadelik na hom gekyk.” Die pa het gesê hulle het die ambulans gebel en terwyl hulle gewag het, het ŉ polisievoertuig voor die huis verbygery. Hulle het die voertuig tot stilstand gebring en die polisiebeamptes het die paramedici oor die tweerigting-radio ontbied. ŉ Helikopter is ontbied om die kind na ŉ hospitaal te neem omdat paramedici gevrees het dat hy moontlik inwendige beserings opgedoen het. Volgens die pa was die seun deurentyd by sy volle bewussyn terwyl paramedici hom behandel het. “By die hospitaal het hulle X-strale geneem en dit het getoon dat sy femur in een van sy bene gekraak is. Sy heup het uit sy potjie uitgeskuif en sy sleutelbeen is gekraak. Hy het egter geen inwendige beserings opgedoen nie en die dokter het gesê sy hartjie, sy longe, sy lewer, alles is oukei.” Die seuntjie het gips oor die grootste deel van sy lyf gekry wat oor ses weke weer verwyder sal word. Hy is Maandag uit die hospitaal ontslaan. “Die dokter het vir ons gesê ons seun het eintlik lig daarvan afgekom. Ons is baie dankbaar dat hy nie erger seergekry het nie.”